ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2291/98

υποβολή: Maria Berger (PSE) προς την Επιτροπή

(22 Ιουλίου 1998)

Θέμα: Λόγοι για τη μη ανάθεση της θέσης Συμβούλου Πληροφοριών και Επικοινωνιών στη Βιέννη

Για ποιους αντικειμενικούς λόγους δεν πραγματοποιήθηκε η ανάθεση της Μερίδας 15 της προκήρυξης αριθ. V/041/97; Γιατί, αντίθετα με τις ισχύουσες σχετικές διατάξεις, δεν ενημερώθηκαν όσο το δυνατόν συντομότερα για την απόφαση αυτή, ούτε οι προσφέροντες, ούτε η Υπηρεσία Εκδόσεων των Ευρωπαϊκών Κοινοτήτων; Είχε διασφαλιστεί κατά την ημερομηνία της προκήρυξης η χρηματοδοτική κάλυψη των ζητουμένων επιδόσεων; Πόσες προσφορές υποβλήθηκαν για τη μερίδα 15;

Απάντηση του κ. Flynn εξ ονόματος της Επιτροπής

(23 Οκτωβρίου 1998)

Το μέρος 15 (Βιέννη) δεν ανατέθηκε είτε λόγω του ότι οι υποψήφιοι δεν πληρούσαν όλα τα κριτήρια επιλογής είτε λόγω του ότι η προσφορά ήταν ανεπαρκής με βάση τα κριτήρια ανάθεσης τα οποία παρατίθενται μέσα στη συγγραφή υποχρεώσεων και στην πρόσκληση για υποβολή προσφοράς.

Οι υποψήφιοι, με βάση τον κανονισμό, ενημερώθηκαν ο καθένας ξεχωριστά σχετικά με τα αποτελέσματα της διαδικασίας. Στην Επίσημη Εφημερίδα θα δημοσιευθεί ανακοίνωση σύμφωνα με τους κανόνες και μέσα στην προβλεπόμενη προθεσμία, όταν θα έχουν συντρέξει όλες οι απαιτούμενες προϋποθέσεις.

Η οικονομική κάλυψη για τις παροχές οι οποίες δημοπρατούνται ήταν εξασφαλισμένη κατά την πρόσκληση υποβολής προσφορών.

Συνολικά καταχωρήθηκαν τρεις προσφορές για το μέρος 15 (Βιέννη) στο πλαίσιο της πρόσκλησης υποβολής προσφορών V/041/97.
ΓΡΑΠΤΗ ΕΡΩΤΗΣΗ E-3299/98

υποβολή: Nikitas Kaklamanis (UPE) προς την Επιτροπή

(10 Νοεμβρίου 1998)

Θέμα: Κατασκευή γηπέδου γκολφ σε υγροβιότοπο στην Ελλάδα

Περιβαλλοντικές οργανώσεις της Ελλάδας, το "WORLD WIDE FUND FOR NATURE" (WWF), η τοπική αυτοδιοίκηση και άλλοι φορείς, έχουν τεκμηριωμένα εκφράσει τις αντιρρήσεις τους για την κατασκευή, στη θέση "Μεσονήσι" του υγρότοπου "Σταυρονικήτα" ή "Νέας Φώκαιας" της Χαλκιδικής στην Ελλάδα, γηπέδου γκολφ από τον Ελληνικό Οργανισμό Τουρισμού. Ο υγροβιότοπος αυτός είναι από τους σημαντικότερους της Ελλάδας, αφού έχει διαπιστωθεί εκεί η ύπαρξη 123 ειδών πουλιών, ενώ υπάρχει και πλουσιότατη ορνιθοπανίδα με είδη όπως την βαλτόπαπια (aythia nyroca), τον καλαμοκανά (himantopus himantopus), τον μαυροκέφαλο γλάρο (larus melanocephalus), τον μαυροπελαργό (ciconia nigra), τον ροδοπελεκάνο (pelecanus crispus) και άλλα. Στον ίδιο χώρο διαβιούν, επίσης, τρία είδη χελώνας (η γραικοχελώνα, η μεσογειακή χελώνα και η νεροχελώνα), τα οποία περιλαμβάνονται στο Παράρτημα ΙΙ της Οδηγίας 92/43/ΕΟΚ(1), ως "είδη κοινοτικού ενδιαφέροντος, των οποίων η διατήρηση επιβάλλει τον καθορισμό ειδικών ζωνών διατήρησης".

Αξίζει να σημειωθεί ότι οι άλλοτε πολυπληθείς υγρότοποι της Χαλκιδικής έχουν συρρικνωθεί λόγω αποζηράνσεων, με αποτέλεσμα οι ελάχιστοι εναπομείναντες (μεταξύ των οποίων και ο προαναφερθείς) να αποτελούν πλέον από τους λίγους συνδετικούς κρίκους για τη διαβίωση της άγριας πανίδας της περιοχής, και τυχόν καταστροφή τους θα σημάνει πλήρη ανατροπή της οικολογικής της ισορροπίας.

Θα επιθυμούσα να πληροφορηθώ από την Ευρωπαϊκή Επιτροπή αν γνωρίζει το παραπάνω γεγονός, πως σκέπτεται να αντιδράσει, και αν είναι εφικτό να ενταχθεί η παραπάνω περιοχή στο πανευρωπαϊκό δίκτυο "NATURA 2000", κάτι που θα συμβάλλει καίρια στην προστασία του πολύτιμου αυτού υγρόβιότοπου από τα σχέδια μετατροπής του σε γήπεδο γκολφ.

Απάντηση της κας Bjerregaard εξ ονόματος της Επιτροπής

(05 Ιανουαρίου 1999)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην προφορική ερώτηση Η-1164/98 του κ. Tamino κατά την ώρα των ερωτήσεων της συνόδου της Δεκεμβρίου 1998(2) του Κοινοβουλίου.

(1) ΕΕ L 206 της 22.7.1992, σελ. 7.

(2) Συζητήσεις του Κοινοβουλίου (Δεκεμβρίου 1998).
ΓΡΑΠΤΗ ΕΡΩΤΗΣΗ E-2134/98

υποβολή: Philippe De Coene (PSE) και Anne Van Lancker (PSE) προς την Επιτροπή

(10 Ιουλίου 1998)

Θέμα: Η διάρκεια της εντολής του διευθυντή του Ευρωπαïκού Κέντρου Επικύρωσης των Εναλλακτικών Μεθόδων

Ανανεώθηκε προσφάτως η εντολή του διευθυντή του Ευρωπαϊκού Κέντρου Επικύρωσης των Εναλλακτικών Μεθόδων. Κανονικά, η εντολή αυτή είναι πενταετής. Εν προκειμένω όμως χορηγήθηκε διετής μόνο παράταση.

Η μείωση της εντολής υπονομεύει σοβαρά τις έρευνες που διεξάγονται κατά τη διάρκεια της ως άνω περιόδου, δεδομένου ότι πολλές έρευνες είναι αδύνατον να περατωθούν εντός της προθεσμίας αυτής. Πέραν τούτου, δύο χρόνια δεν αρκούν ώστε να θεμελιωθούν μακροχρόνια συμπεράσματα.

Η αξιοπιστία του ΕΚΕΕΜ έναντι των επιστημονικών κύκλων θα είναι ελάχιστη, όταν διαπιστωθεί ότι ο διευθυντής του δεν διαθέτει περισσότερο από δύο χρόνια για τη διεξαγωγή των ερευνών του κέντρου.

Δεν κρίνει η Επιτροπή ότι θα ήταν πιο υπεύθυνο από επιστημονική άποψη να παραταθεί η εν λόγω εντολή για πενταετή περίοδο; Μπορεί να αναφέρει η Επιτροπή για ποιό λόγο επελέγη η συντόμευση της εντολής;
ΓΡΑΠΤΗ ΕΡΩΤΗΣΗ E-2820/98

υποβολή: Umberto Bossi (NI) προς το Συμβούλιο

(18 Σεπτεμβρίου 1998)

Θέμα: Επιστροφή του "Φόρου για την Ευρώπη" από την ιταλική κυβέρνηση

Η ιταλική κυβέρνηση επέβαλε, με φορολογικό νόμο του 1997, τον αποκαλούμενο "Φόρο για την Ευρώπη", προκειμένου να προσαρμόσει τους λογαριασμούς της στις παραμέτρους που καθορίζει η Συνθήκη του Μάαστριχτ για το πέρασμα στο τρίτο στάδιο της Νομισματικής Ένωσης.

Ο ιταλός Υπουργός Οικονομικών δήλωσε πρόσφατα ότι το 60 % του ανωτέρω φόρου θα επιστραφεί στους φορολογούμενους εντός του 1998.

Ορισμένα κράτη μέλη έχουν επανειλημμένα εκφράσει αμφιβολίες για τη νομιμότητα του εν λόγω φόρου, ακριβώς εξαιτίας της δέσμευσης για επιστροφή του.

Εάν η ιταλική κυβέρνηση επιστρέψει, όπως διαβεβαίωσε, τμήμα του "Φόρου για την Ευρώπη" στους φορολογούμενους, δεν θεωρεί το Συμβούλιο ότι αυτό που παρουσιάστηκε ως φόρος, στην πραγματικότητα αποτελούσε ένα αναγκαστικό δάνειο που επιβλήθηκε στους Ιταλούς;

Απάντηση

(27 Νοεμβρίου 1998)

Κατά τη σύνοδό του την 1 Σεπτεμβρίου 1998, το Συμβούλιο κατάργησε την προηγούμενη απόφασή του περί υπερβολικού ελλείματος στην Ιταλία. Η Ιταλία, κατά συνέπεια, πληρούσε το κριτήριο σύγκλισης σχετικά με τη σταθερότητα των δημόσιων οικονομικών όπως αναφέρεται στο δεύτερο εδάφιο της πρώτης παραγράφου του άρθρου 109 Ι.

Με την κατάργηση της προαναφερόμενης απόφασης περί υπερβολικού ελλείματος, το Συμβούλιο σημείωσε τη δέσμευση της ιταλικής κυβέρνησης να διατηρήσει το πρωτογενές πλεόνασμα, το οποίο υπερέβη το 6 Σεπτεμβρίου 1997, σε επίπεδο που θα συμβάλει σημαντικά στη μείωση του δείκτη χρέους. To Συμβούλιο σημείωσε σχετικά ότι αυτό το πρωτογενές πλεόνασμα είναι ουσιώδες γιά τη διατήρηση της συνεχούς πτωτικής πορείας του δείκτη χρέους.

Το Συμβούλιο θα παρακολουθεί τις μελλοντικές εξελίξεις των δημόσιων οικονομικών της Ιταλίας στα πλαίσια των κανονισμών του Συμφώνου Σταθερότητας και Ανάπτυξης.
ΓΡΑΠΤΗ ΕΡΩΤΗΣΗ E-2486/98

υποβολή: Johann Kronberger (NI) προς την Επιτροπή

(30 Ιουλίου 1998)

Θέμα: Κίνδυνοι που προκαλούν στην υγεία τα κινητά τηλέφωνα

Η Επιτροπή έχει επανειλημμένα επιβεβαιώσει ότι είναι ενήμερη σχετικά με τους ενδοιασμούς που εκφράζονται για τους κινδύνους που προκαλεί στην υγεία η μη ιονιζόμενη ηλεκτρομαγνητική ακτινοβολία.

1. Ποιές δραστηριότητες έχουν εν τω μεταξύ αναληφθεί μετά από τη διαπίστωση αυτή;

2. Διεξάγονται έρευνες για να εντοπιστούν οι απρόβλεπτοι κίνδυνοι και να μπορούν, συνεπώς, να ληφθούν κατάλληλα μέτρα για την προστασία του πληθυσμού, ή δεν διατίθενται ακόμη τέτοιου είδους πορίσματα;

3. Προτίθεται η Επιτροπή ενόψει της ανεξέλεγκτης μαζικής αύξησης των συστημάτων μετάδοσης (στην Αυστρία υπάρχει επί του παρόντος δίκτυο τετραπλής (!) κάλυψης) να θεσπίσει ένα status quo που δεν θα μπορεί εύκολα να παρακάμπτεται;

Απάντηση του κ. Flynn εκ μέρους της Επιτροπής

(8 Οκτωβρίου 1998)

1. Η πιο πρόσφατη πρωτοβουλία που αναλήφθηκε σε αυτό το πλαίσιο είναι η πρόταση σύστασης του Συμβουλίου για τον περιορισμό της έκθεσης του κοινού σε ηλεκτρομαγνητικά πεδία (0 Hz - 300 Hz)(1).

2. Στην πρόταση αυτή συνεκτιμούνται επιστημονικά πειστικά στοιχεία σχετικά με έντονες θερμικές επιδράσεις των ηλεκτρομαγνητικών πεδίων και καλούνται τα κράτη μέλη να βελτιώσουν τις υπάρχουσες γνώσεις όσον αφορά τις επιδράσεις των ηλεκτρομαγνητικών πεδίων στην υγεία, ιδιαίτερα όσον αφορά τις μη θερμικές επιδράσεις, όπως η πιθανή πρόκληση καρκίνου. Στα πλαίσια του πέμπτου προγράμματος πλαισίου της Κοινότητας για την έρευνα και την ανάπτυξη θα υποστηριχθεί η σχετική με το θέμα αυτό έρευνα, η Επιτροπή δε έχει ήδη στη διάθεσή της μια επισκόπηση των υφιστάμενων ερευνών καθώς και προτάσεις για νέες έρευνες. Κατά την προετοιμασία της πρότασης σύστασης του Συμβουλίου, η Επιτροπή ζήτησε τη γνωμοδότηση της επιστημονικής συντονιστικής επιτροπής, η οποία συμφώνησε ότι υπάρχουν επαρκή επιστημονικά πειστικά στοιχεία για την υποβολή μιας πρότασης σχετικά με τα όρια έκθεσης όσον αφορά τις έντονες θερμικές επιδράσεις, ενώ από περαιτέρω έρευνες μπορεί να προκύψει μια βάση για την εκτίμηση των μη θερμικών επιδράσεων.

3. Η πρόταση οδηγίας του Συμβουλίου που υπέβαλε η Επιτροπή για την εκτίμηση των επιδράσεων ορισμένων σχεδίων και προγραμμάτων στο περιβάλλον(2) θα καλύπτει τον τομέα των τηλεπικοινωνιών, δηλαδή τα σχέδια και τα προγράμματα που αφορούν την εγκατάσταση ιστών αναμετάδοσης. Βέβαια, προς το παρόν, το θέμα που θίγει το αξιότιμο μέλος αποτελεί αρμοδιότητα των κρατών μελών, αφού η πρόταση οδηγίας βρίσκεται σε στάδιο διαβουλεύσεων μεταξύ του Κοινοβουλίου και του Συμβουλίου.

(1) COM(98)268 τελ.

(2) ΕΕ C 129 της 25.4.1997.
ΓΡΑΠΤΗ ΕΡΩΤΗΣΗ E-2823/98

υποβολή: Umberto Bossi (NI) προς την Επιτροπή

(17 Σεπτεμβρίου 1998)

Θέμα: Μέτρα για την αντιμετώπιση της κρίσης στη Ρωσία

Μεταξύ των θυμάτων της πρόσφατης ρωσικής οικονομικής κρίσης βρίσκονται και οι ιταλικές τράπεζες.

Σύμφωνα με τα στοιχεία που προκύπτουν από τις τελευταίες αποκαλύψεις της Τράπεζας Διεθνών Διακανονισμών οι ιταλικές τράπεζες βρίσκονται με "άνοιγμα" στη Ρωσία 4,3 δισ. δολάρια, δηλαδή πάνω από 8.000 δισ. λίρες. Η SACE συγκεκριμένα φαίνεται να έχει "άνοιγμα" 10.600 δισ. λίρες.

Η ενδεχόμενη επιδείνωση της ρωσικής κρίσης μπορεί να έχει ως αποτέλεσμα το λεγόμενο "μεταδοτικό φαινόμενο", που θα ενισχύσει το γενικό κλίμα δυσπιστίας στις αγορές.

Μπορεί η Επιτροπή να αναφέρει επακριβώς ποιό είναι το πραγματικό άνοιγμα των ευρωπαϊκών τραπεζών, και ειδικότερα των ιταλικών, μπροστά στην κρίση που αντιμετωπίζει το ρούβλι;

Μπορεί η Επιτροπή να διευκρινίσει εάν, λόγω της καθιέρωσης του ενιαίου νομίσματος, θα εφαρμοστούν μέτρα για την προστασία των οικονομιών των ευρωπαϊκών χωρών από χρηματοοικονομικές κρίσεις σε τρίτες χώρες, όπου τα ίδια τα κοινοτικά προγράμματα είχαν ενθαρρύνει την πραγματοποίηση επενδύσεων;

Απάντηση του κ. van den Broek εξ ονόματος της Επιτροπής

(7 Οκτωβρίου 1998)

Η Ρωσία διέρχεται μια πολύ σοβαρή οικονομική και δημοσιονομική κρίση μέσα σε ένα πλαίσιο συνεχούς πολιτικής κρίσης και ολοένα και αυξανόμενης κοινωνικής δυσφορίας.

Στο στάδιο αυτό, η προκαταρκτική αξιολόγηση της Επιτροπής, θεωρεί ότι οι άμεσες επιπτώσεις της ρωσικής κρίσης στην Κοινότητα είναι πιθανό να περιοριστούν. Οι εμπορικές συνέπειες, εκτός από μερικούς τομείς όπως η γεωργία, θα είναι περιορισμένες, εφόσον η Ρωσία κατέχει μόνο το 4 % περίπου του κοινοτικού εμπορίου. Οι συνέπειες μέσω του τραπεζικού τομέα, ενδέχεται να μπορέσουν να ρυθμιστούν γιατί, παρόλο που η ανάληψη κινδύνων συγκρίνεται σε μεγάλο βαθμό με τις αμερικανικές ή ιαπωνικές τράπεζες, είναι οπωσδήποτε σχετικά περιορισμένες σε σύγκριση με τη συνολική εξωτερική ανάληψη κινδύνων αλλού.

Υπό αυτές τις συνθήκες, οι προσπάθειες της Επιτροπής θα επικεντρωθούν στο:

- να χρησιμοποιήσουν κατά το μέγιστο την ευελιξία στο πρόγραμμα Tacis ώστε να καλύψει όσο το δυνατό περισσότερο περιοχές όπου χρειάζεται να αναληφθεί επανορθωτική δράση, π.χ. δημόσιοι πόροι, μεταρρύθμιση του δημοσιονομικού τομέα και υποστήριξη θεσμών;

- να υπογραμμιστεί η συνεργασία μέσω της εταιρικής σχέσης και της συμφωνίας συνεργασίας (PCA) ώστε να επανισχυθούν οι ρωσικές θεσμικές και οικονομικές δομές;

- να ενθαρρυνθεί περισσότερο η ανάμειξη του ιδιωτικού τομέα για την επίλυση της κρίσης;

- να καταβληθεί προσπάθεια για καλύτερη συνεργασία, τόσο στο εσωτερικό της ίδιας της Κοινότητας, όσο και μεταξύ της Κοινότητας και άλλων, ειδικά διεθνών οικονομικών οργανισμών.
ΓΡΑΠΤΗ ΕΡΩΤΗΣΗ E-2697/98

υποβολή: Amedeo Amadeo (NI) προς την Επιτροπή

(1 Σεπτεμβρίου 1998)

Θέμα: Ασφάλεια των πτήσεων

Η κοινοτική νομοθεσία αναγνώρισε ότι μια από τις πλέον ικανοποιητικές απαντήσεις για την επίτευξη του στόχου της ασφάλειας των πτήσεων είναι η δημιουργία μιας υπεράνω συμφερόντων εθνικής υπηρεσίας πρόληψης και έρευνας των αεροπορικών ατυχημάτων.

Το μέτρο αυτό, που έγινε υποχρεωτικό με κοινοτική οδηγία προς την οποία η Ιταλία δεν έχει ακόμη συμμορφωθεί, καθίσταται ακόμη πιο επιτακτικό και αναγκαίο από τον ελεύθερο ανταγωνισμό μεταξύ μεταφορέων και θα πρέπει να βρει το θεμέλιό του σε αρχές ελεύθερες από πολιτικές δεσμεύσεις, ακριβώς επειδή η ασφάλεια είναι προνόμιο όλων.

Μπορεί η Επιτροπή να μας πει ποια κράτη μέλη δεν έχουν ακόμη συμμορφωθεί με την εν λόγω οδηγία και εάν θεωρεί σκόπιμο να παρέμβει αποφασιστικά για να επιβάλει την τήρησή της;

Απάντηση του κ. Kinnock εξ ονόματος της Επιτροπής

(09 Οκτωβρίου 1998)

Πέντε κράτη μέλη (Βέλγιο, Ελλάδα, Γαλλία, Ιταλία, Αυστρία και Πορτογαλία) δεν έχουν ακόμη πλήρως ολοκληρώσει την διαδικασία μεταφοράς στο εθνικό δίκαιο της οδηγίας 94/56/ΕΚ του Συμβουλίου της 21ης Νοεμβρίου 1994 για τη θέσπιση των βασικών αρχών που διέπουν τις έρευνες ατυχημάτων και συμβάντων πολιτικής αεροπορίας(1).

Η Επιτροπή έχει ήδη αποστείλει αιτιολογημένη γνώμη στα εν λόγω κράτη μέλη και θα αποφασίσει πριν από το τέλος του έτους κατά πόσον είναι αναγκαίο να προσφύγει στο Δικαστήριο.

(1) ΕΕ L 319 της 12.12.1994.
ΓΡΑΠΤΗ ΕΡΩΤΗΣΗ E-2850/98

υποβολή: Roberta Angelilli (NI) προς την Επιτροπή

(28 Σεπτεμβρίου 1998)

Θέμα: Αξιοποίηση των ιατρικών τεχνικών της ενέργειας

Υπάρχουν ορισμένες διδακτικές ενότητες και πεδία επαγγελματικής ειδίκευσης, οι οποίες σήμερα δεν υποστηρίζονται όσο θα έπρεπε από τη δραστηριότητα του Ευρωπαϊκού Κοινωνικού Ταμείου, οι οποίες όμως αποτελούν σημαντικές δυνατότητες για τη δημιουργία θέσεων απασχόλησης. Ειδικότερα η Ακαδημία Homo Sapiens του Βιαρέτζιο (Ιταλία) προτείνει μαθήματα ειδίκευσης για ιατρούς και ψυχολόγους και για μια ενεργειακή προσέγγιση της ψυχολογίας και της κλινικής πρακτικής, η οποία αποσκοπεί στο να κάνει γνωστή την προσέγγιση αυτή και τις επιπτώσεις της στην υγεία, αποκαλύπτοντας τις πολυάριθμες διασυνδέσεις με τα βιολογικά και τα ψυχολογικά θέματα του ανθρώπου καθώς και αυτά που αφορούν τις σχέσεις μεταξύ των ανθρώπων.Ανέκαθεν η ενεργειακή προσέγγιση υπήρξε πειραματική, και, ως εκ τούτου, δεν αναγνωρίζεται επίσημα. Η εξέλιξη όμως του πολιτιστικού κλίματος επιτρέπει σήμερα την πρόσβαση σε ορισμένες γνώσεις με μεθοδολογία αυστηρά επιστημονική.

Κατόπιν των ανωτέρω, ερωτάται η Επιτροπή:

1. Εάν προβλέπονται μέτρα με σκοπό τη διευκόλυνση ή/και τη χρηματοδότηση της διάδοσης των εν λόγω μεθόδων και μαθημάτων;

2. Εάν υπάρχουν έγγραφα της Επιτροπής ή άλλων κοινοτικών οργάνων επί του θέματος.

Απάντηση του κ. Flynn εξ ονόματος της Επιτροπής

(23 Νοεμβρίου 1998)

Η κατανομή της χρηματοδότησης του Ευρωπαϊκού Κοινωνικού Ταμείου (ΕΚΤ) πραγματοποιείται από επιτροπές παρακολούθησης οι οποίες εφαρμόζουν λεπτομερείς διαδικασίες για την επιλογή των σχεδίων. Κατά γενικό κανόνα, κύκλοι μαθημάτων ειδίκευσης προηγμένου επιπέδου δεν χρηματοδοτούνται από το ΕΚΤ. Η Ευρωπαϊκή Επιτροπή δεν έχει εκδώσει κατευθυντήριες γραμμές για τις επιτροπές παρακολούθησης όσον αφορά την υποστήριξη της ειδίκευσης που αναφέρει το αξιότιμο μέλος, ούτε και γνωρίζει να έχουν εκπονηθεί έγγραφα σχετικά με το θέμα αυτό από οποιοδήποτε κοινοτικό όργανο.
ΓΡΑΠΤΗ ΕΡΩΤΗΣΗ E-2126/98

υποβολή: Gerhard Hager (NI) προς την Επιτροπή

(10 Ιουλίου 1998)

Θέμα: Διεύρυνση προς Ανατολάς - έλεγχοι στα εξωτερικά σύνορα

Η Επιτροπή, απαντώντας στις 27 Μαΐου 1998 στην ερώτησή μου (P-1257/98)(1) σχετικά με τους ελέγχους στα εξωτερικά σύνορα, επισημαίνει ότι τα ερωτήματα που έθεσα θα μπορέσουν να απαντηθούν λεπτομερώς αφού το Συμβούλιο καθορίσει το κεκτημένο του Σένγκεν και αφού εξετασθεί η υιοθέτησή του από τις υποψήφιες για ένταξη χώρες.

Επ' αυτών τίθενται τα ακόλουθα ερωτήματα:

1. Πότε θα ολοκληρωθεί, κατά την άποψη της Επιτροπής, ο καθορισμός του κεκτημένου του Σένγκεν και πώς θα παρασχεθούν πληροφορίες σχετικά με τα αποτελέσματα της εξέτασης;

2. Πόσο θα διαρκέσει, κατά την άποψη της Επιτροπής, ο έλεγχος της υιοθέτησης του κεκτημένου από τα κράτη μέλη;

Η Επιτροπή επισημαίνει επίσης ότι οι υποψήφιες για ένταξη χώρες πρέπει να καταβάλουν προσπάθειες για την εξάλειψη των ανεπαρκειών, η "Επιτροπή" ωστόσο θα ενισχύσει αυτές τις προσπάθειες στο πλαίσιο των υφισταμένων κοινοτικών προγραμμάτων. Επ' αυτών τίθενται τα ακόλουθα ερωτήματα:

3. Στο πλαίσιο ποιών συγκεκριμένων προγραμμάτων έχει χορηγηθεί μέχρι σήμερα ενίσχυση ή σχεδιάζεται να χορηγηθεί στην τρέχουσα δημοσιονομική περίοδο; Σε ποιό ύψος ανήλθε η παρασχεθείσα βοήθεια (σε ποσοστό επί του συνολικού κόστους) και ποιά ήταν τα ονομαστικά ποσά που χορηγήθηκαν (σε Ecu);

4. Κατά πόσον χρησιμοποίησαν οι υποψήφιες για ένταξη χώρες την δυνατότητα να καλύψουν το ποσοστό συγχρηματοδότησής τους από πιστώσεις Phare;

5. Σύμφωνα με τους υπολογισμούς της Επιτροπής, σε ποιό ύψος ανέρχονται οι πιστώσεις που διατίθενται για την ενίσχυση των υποψηφίων για ένταξη χωρών στο πλαίσιο όλων των κοινοτικών προγραμμάτων;

6. Η Αυστρία έγινε πρόσφατα κράτος μέλος του Σένγκεν και, λόγω της θέσεώς της, είχε να αντιμετωπίσει υψηλές δαπάνες για την εκπλήρωση των κριτηρίων που αφορούν τους ελέγχους στα εξωτερικά σύνορα (μακρά γραμμή εξωτερικών συνόρων του Σένγκεν). Χορηγήθηκαν για την κάλυψη αυτών των δαπανών στην Αυστρία ενισχυτικές πληρωμές από κοινοτικά προγράμματα;

(1) ΕΕ C 354 της 19.11.1998, σελ. 85.
ΓΡΑΠΤΗ ΕΡΩΤΗΣΗ E-2849/98

υποβολή: Roberta Angelilli (NI) προς την Επιτροπή

(28 Σεπτεμβρίου 1998)

Θέμα: Ηχορύπανση στη Ρώμη

Σε μια πόλη όπως η Ρώμη το πρόβλημα της ηχορύπανσης έχει λάβει μεγάλες διαστάσεις. Αρκεί να σκεφθούμε το θόρυβο που παράγεται από τις σιδηροδρομικές εγκαταστάσεις, την κυκλοφορία των μοτοσυκλετών και των δικύκλων με κινητήρα, των αυτοκινήτων, των μηχανών που εκτελούν έργα στο ύπαιθρο και ούτω καθ' εξής. Σε όλα αυτά πρέπει να προσθέσουμε και μια νέα πηγή ηχορύπανσης που είναι το "Ρωμαϊκό Καλοκαίρι", μια διοργάνωση πολιτιστικών εκδηλώσεων, διασκέδασης, παιγνίων, γαστρονομίας, αθλητισμού η οποία πραγματοποιείται από ορισμένων ετών στη Ρώμη υπό την αιγίδα του Δήμου της Ρώμης, της περιφέρειας Lazio και της επαρχίας της Ρώμης. Το αποτέλεσμα των εκδηλώσεων αυτών για τους κατοίκους των πέριξ περιοχών είναι μια σειρά από ανησυχητικές οχλήσεις για την υγεία οι οποίες προκαλούνται από την ηχορύπανση που παράγεται από τις βραδινές συναυλίες, τις υπαίθριες ντισκοτέκ, τη μεγάλη προσέλευση αυτοκινήτων στην περιοχή, ακόμη και σε προχωρημένες ώρες της νύκτας. Για το θέμα αυτό η ιταλική νομοθεσία προβλέπει μέτρα προστασίας από την ηχορύπανση, βάσει του νόμου-πλαίσιο της 26ης Οκτωβρίου 1995 αριθ. 447. Ο νόμος 447/95 όμως, ο οποίος χαρακτηρίζεται ως νόμος-πλαίσιο, απαιτεί για την πλήρη εφαρμογή του, την έκδοση σχετικών νομοθετικών μέτρων και την έγκριση υπουργικών διαταγμάτων καθώς και περιφερειακών νόμων. Δυστυχώς μέχρι σήμερα δεν έχει ολοκληρωθεί η έγκριση των υπουργικών αυτών διαταγμάτων και δεν υφίσταται ακόμη σχετικός περιφερειακός νόμος, οπότε η διοίκηση του Δήμου της Ρώμης αδυνατεί να λάβει μέτρα για την προστασία από την ηχορύπανση.

Κατόπιν των ανωτέρω, ερωτάται η Επιτροπή:

1. Εάν υπάρχουν ευρωπαϊκές οδηγίες σχετικά με την ηχορύπανση και την προστασία της υγείας των πολιτών;

2. Εάν εκδηλώσεις όπως αυτές του "Ρωμαϊκού Καλοκαιριού" πρέπει να υπόκεινται σε αξιολόγηση περιβαλλοντικών επιπτώσεων σύμφωνα με τις απαιτήσεις για την προστασία από την ηχορύπανση;

3. Εάν οι αιτήσεις χορήγησης άδειας για την άσκηση παραγωγικών δραστηριοτήτων, όπως οι ανωτέρω εκδηλώσεις, πρέπει να συνοδεύονται από σχετική τεκμηρίωση για την πρόβλεψη των επιπτώσεων.

Απάντηση της κας Bjerregaard εξ ονόματος της Επιτροπής

(27 Οκτωβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση που έδωσε η Επιτροπή στη γραπτή του ερώτηση 2076/98(1).

Οι δημόσιες εκδηλώσεις δεν εντάσσονται στο πεδίο εφαρμογής της οδηγίας 85/337/ΕΟΚ σχετικά με την εκτίμηση των επιπτώσεων ορισμένων δημόσιων και ιδιωτικών έργων στο περιβάλλον(2).

(1) ΕΕ C 96 της 8.4.1999, σελ. 31 .

(2) ΕΕ C 175 της 5.7.1985.
ΓΡΑΠΤΗ ΕΡΩΤΗΣΗ E-2075/98

υποβολή: Roberta Angelilli (NI) προς την Επιτροπή

(7 Ιουλίου 1998)

Θέμα: Διαφορές στη φορολόγηση σε περίπτωση οικογενειών με μία και μόνο πηγή εισοδήματος

Δια της υπ' αριθ. 358 αποφάσεως της 13ης και 14ης Ιουλίου 1995, το ιταλικό συνταγματικό δικαστήριο, κρίνοντας τη νομιμότητα του υπ' αριθ. 597 ΠΔ της 29/9/1973, και συγκεκριμένα του άρθρου 3, απεφάνθη ότι είναι απολύτως άνισο το εν ισχύι σύστημα φορολόγησης στην περίπτωση οικογενειών με μία και μόνο πηγή εισοδήματος σε ό,τι αφορά την επιστροφή του 50 % του Irpef (φόρος εισοδήματος φυσικών προσώπων), και παρέπεμψε τυχόν λήψη περαιτέρω αποφάσεων στον νομοθέτη. Πράγματι, αυτό το σύστημα φορολόγησης έρχεται σε αντίθεση με τα άρθρα 3 (ισότητα μεταξύ συζύγων), 29 και 31 (προστασία της οικογένειας) και 53 (ισότητα φορολόγησης) του Ιταλικού Συντάγματος.

Λαμβάνοντας υπόψη τη σαφή απόφαση του ιταλικού συνταγματικού δικαστηρίου, τις θέσεις της Επιτροπής όσον αφορά τη φορολόγηση και τις πρωτοβουλίες που ανέλαβαν ορισμένες συνδικαλιστικές οργανώσεις, μεταξύ των οποίων και το S.A.P.E.F. (Sindacato Autonomo Pensionati Ferrovie - Αυτόνομο σωματείο συνταξιούχων σιδηροδρομικών υπαλλήλων), ερωτάται η Επιτροπή:

1. Δεν κρίνει σκόπιμο να παρέμβει ενώπιον των αρμόδιων ιταλικών αρχών προκειμένου να δοθεί λύση σ' αυτήν την κατάσταση που χαρακτηρίζεται από σοβαρή έλλειψη νομιμότητας και εισάγει μεροληπτική μεταχείριση στους Ιταλούς πολίτες;

2. Υπάρχουν άραγε σχετικές κοινοτικές οδηγίες που επιβάλλουν ισότητα μεταχείρισης στο σύστημα φορολόγησης των κρατών μελών;

3. Μπορεί να παράσχει γενική άποψη επί του θέματος;

Απάντηση του κ. Monti εξ ονόματος της Επιτροπής

(23 Σεπτεμβρίου 1998)

Η Επιτροπή παραπέμπει το Αξιότιμο Μέλος στην απάντηση που δόθηκε στη γραπτή ερώτηση Ε-2510/97(1) του κ. Rauti.

Ας επιτραπεί στην Επιτροπή να παρατηρήσει ότι, όπως προκύπτει από την ανάγνωση της απόφασης που επικαλείται το Αξιότιμο Μέλος, το Corte costituzionale δεν έκρινε ότι υφίσταται παράβαση των συνταγματικών δικαιωμάτων. Το Συνταγματικό Δικαστήριο περιορίστηκε να επισημάνει την αρμοδιότητα του ιταλού νομοθέτη όσον αφορά την τροποποίηση του συστήματος άνισης φορολογικής μεταχείρισης που εφαρμόζεται στις οικογένειες με μία πηγή εισοδήματος. Ούτως ή άλλως, η Επιτροπή δεν θα ήταν αρμόδια να μεσολαβήσει στις ιταλικές αρχές σε περίπτωση ενδεχόμενης παράβασης του ιταλικού συντάγματος.

(1) ΕΕ C 117 της 16.4.1998.
ΓΡΑΠΤΗ ΕΡΩΤΗΣΗ E-2664/98

υποβολή: Ilona Graenitz (PSE) προς την Επιτροπή

(1 Σεπτεμβρίου 1998)

Θέμα: Οικολογικοί δασμοί ενέργειας

Το ελβετικό Εθνικό Συμβουλίο αποφάσισε στις 5.6.1998 την επιβολή ενός δασμού ενέργειας στα πλαίσια του οποίου προβλέπεται ένα σύστημα για τη χρησιμοποίηση πιστώσεων προώθησης ανανεώσιμων ενεργειών.

Ποιες δυνατότητες για ένα παρόμοιο ενεργειακό δασμό προβλέπει η Κοινότητα στην τρέχουσα συζήτηση για μία μελλοντική προσαρμογή και οικολογοποίηση του φορολογικού συστήματος των κρατών μελών;

Απάντηση του κ. Monti εξ ονόματος της Επιτροπής

(2 Οκτωβρίου 1998)

Η Επιτροπή παραπέμπει το Αξιότιμο Μέλος του Κοινοβουλίου στην πρόταση που υπέβαλε το 1997 για μια οδηγία του Συμβουλίου σχετικά με την αναδιάρθρωση του κοινοτικού πλαισίου για τη φορολογία των ενεργειακών προϊόντων(1). Η εν λόγω πρόταση οδηγίας προβλέπει την επέκταση του ισχύοντος εναρμονισμένου συστήματος ειδικών φόρων κατανάλωσης έτσι ώστε να καλύπτει όλα τα καύσιμα, επιτρέποντας ταυτόχρονα στα κράτη μέλη να απαλλάσσουν από την καταβολή φόρου τις ανανεώσιμες πηγές ενέργειας.

Δεν υπάρχει νομική βάση στη συνθήκη που να επιτρέπει στα κράτη μέλη να χρησιμοποιούν τα προκύπτοντα έσοδα για οποιονδήποτε ειδικό σκοπό αν και η Επιτροπή ενθαρρύνει τα κράτη μέλη να χρησιμοποιούν τα έσοδα για τη μείωση των υποχρεωτικών εισφορών επί της εργασίας, ενισχύοντας με τον τρόπο αυτό την απασχόληση.

Το Συμβούλιο και το Κοινοβούλιο εξετάζουν την πρόταση της Επιτροπής.

(1) ΕΕ C 139 της 6.4.1997.